Hosea 13 | Beibele Inthaneteng | Phetolelo ya Lefase le Lefsa
13 “Ge Efuraime a be a bolela, go be go thothomelwa; yena e be e le yo mogolo Isiraeleng.+ Eupša o ile a oba molato ka Baali+ gomme a hwa.+ 2 Bjale ba dira sebe se sengwe ka go itirela modimo wa seswantšho ka silifera ya bona.+ Ba dira medingwana kamoo ba bonago ka gona.+ Ka moka ga yona ke mediro ya ditsebi tša mošomo wa diatla.+ Ba re go yona: ‘Anke badiri ba dihlabelo ba atle dinamane tše di dirilwego ke batho.’+ 3 Ka gona ba tlo ba bjalo ka maru a mesong+ le bjalo ka phoka yeo e hwelelago ge le hlaba; ba tlo ba bjalo ka mooko woo o tšewago ke phefo seboeng+ le bjalo ka muši o tšwago ka lešoba tlhakeng. 4 “Ke nna Jehofa Modimo wa gago go tloga nageng ya Egipita+ gomme go be go se na Modimo yo mongwe yo o mo tsebago ge e se nna; le gona go be go se na mophološi yo mongwe ka ntle le nna.+ 5 Nna ke go tsebile lešokeng,+ nageng yeo go tletšego bolwetši bja letadi.+ 6 Ba khorišitšwe ke mafulo a bona.+ Ba itše go khora, ke moka dipelo tša bona tša ikgogomoša.+ Ke ka baka leo ba ntebetšego.+ 7 Ke tla ba bjalo ka tawana go bona.+ Ke tla ba lalela bjalo ka lepogo tseleng.+ 8 Ke tla ba šwahlela bjalo ka bere yeo e timeletšwego ke bana ba yona,+ ka ba gagola dihuba. Ke tla ba ja bjalo ka tau;+ sebata sa lešoka se tlo ba rathaganya.+ 9 Se tlo go fediša+ wena Isiraele, ka gobane o ganne nna mothuši wa gago.+ 10 “E kae kgoši ya gago? Anke e go phološe metseng ka moka ya gago.+ Ba kae baahlodi ba gago bao o boletšego le nna ka bona wa re: ‘Nnee kgoši le dikgošana’?+ 11 Ke go neile kgoši ke befetšwe+ gomme ke tla e tloša ke galefile.+ 12 “Molato wa Efuraime o phuthetšwe, sebe sa gagwe se bolokilwe.+ 13 O tla tlelwa ke mahloko a pelego a mosadi yo a belegago.+ Ke morwa yo a sego bohlale,+ gobane ge nako ya gore a belegwe e fihlile a ka se be moo barwa ba tšwago gona popelong.+ 14 “Ke tla ba hlakodiša seatleng sa Bodulabahu;*+ ke tla ba lopolla lehung.+ Wena lehu, mabolela a gago a kae?+ Wena Bodulabahu,* tshenyo ya gago e kae?+ Nka se be le lešoko.+ 15 “Ge yena bjalo ka morwa wa mahlaka a ka enywa,+ go tla tla phefo ya ka bohlabela, yona phefo ya Jehofa.+ E tlo tla e etšwa lešokeng, ya gopiša sediba sa gagwe le go pšheša mothopo wa gagwe.+ Yena yoo o tlo thopa letlotlo ka moka la dilo tše di rategago.+ 16 “Samaria e tla bonwa molato+ ka gobane e rabela go Modimo wa yona.+ Ba tla wa ka tšhoša.+ Bana ba bona ba tla pšhatlaganywa,+ le basadi ba bona ba baimana ba tla gagolwa.”+
Ka Seheberu ke “Sheole.”